stanford-oval/wikipedia huggingface dataset:
พระเจ้าบรมวงศ์เธอ พระองค์เจ้าอรไทยเทพกัญญา

| พระเจ้าบรมวงศ์เธอ พระองค์เจ้าอรไทยเทพกัญญา |
| --- | --- |
พระเจ้าบรมวงศ์เธอ ชั้น 4 พระองค์เจ้าชั้นเอก

ประสูติ: 18 กันยายน พ.ศ. 2402 พระบรมมหาราชวัง กรุงเทพพระมหานคร
สิ้นพระชนม์: 4 เมษายน พ.ศ. 2449 (46 ปี) วังสวนดุสิต จังหวัดพระนคร
ราชวงศ์: จักรี
พระบิดา: พระบาทสมเด็จพระจอมเกล้าเจ้าอยู่หัว
พระมารดา: เจ้าจอมมารดาบัว
ศาสนา: พุทธ
พระเจ้าบรมวงศ์เธอ พระองค์เจ้าอรไทยเทพกัญญา หรือ อรไทยเทพกัลยา (18 กันยายน พ.ศ. 2402 – 4 เมษายน พ.ศ. 2449) เป็นพระราชธิดาในพระบาทสมเด็จพระจอมเกล้าเจ้าอยู่หัว ประสูติแต่เจ้าจอมมารดาบัว
หลังพระเจ้าบรมวงศ์เธอ พระองค์เจ้าอรไทยเทพกัญญาสิ้นพระชนม์ลง ได้มีเสียงเล่าลือว่ามีเหตุการณ์แปลก ๆ เกิดขึ้นในพระบรมมหาราชวัง เป็นต้นว่า มีเสียงร้องโหยหวนหรือมีการพบเหตุวิญญาณแล้วโจษจันว่าเป็นพระเจ้าบรมวงศ์เธอ พระองค์เจ้าอรไทยเทพกัญญามาขอส่วนบุญส่วนกุศล ภายหลังพระบาทสมเด็จพระจุลจอมเกล้าเจ้าอยู่หัวซึ่งเป็นพระเชษฐาต่างพระมารดาโปรดเกล้าให้มีการขุดสระน้ำขึ้นภายในพระบรมมหาราชวังเพื่ออุทิศพระราชกุศลพระราชทานแก่พระเจ้าบรมวงศ์เธอ พระองค์เจ้าอรไทยเทพกัญญา ทรงพระราชทานนามว่า "สระพระองค์อรไทยฯ" เพื่อรักษาพระเกียรติยศของพระขนิษฐาและยังประโยชน์แก่ผู้คนทั้งหลาย อย่างไรก็ตามสระดังกล่าวถูกขุดขึ้นก่อนการสิ้นพระชนม์ของพระองค์เจ้าอรไทยเทพกัญญา ดังนั้นเรื่องผีสางที่เล่าลือกันมารวมไปถึงเรื่องที่พระบาทสมเด็จพระจุลจอมเกล้าเจ้าอยู่หัวขุดสระเพื่ออุทิศพระราชกุศลจึงไม่เป็นความจริง
พระประวัติ > พระชนม์ชีพช่วงต้น

พระเจ้าบรมวงศ์เธอ พระองค์เจ้าอรไทยเทพกัญญาเป็นพระราชธิดาในพระบาทสมเด็จพระจอมเกล้าเจ้าอยู่หัว พระชนนีคือเจ้าจอมมารดาบัว (สกุลเดิม ณ นคร) ธิดาของเจ้าพระยานครศรีธรรมราช (น้อย ณ นคร) กับท่านผู้หญิงอิน พระองค์ได้รับพระราชทานพระนามจากพระชนกนาถ มีพระเชษฐาและพระอนุชาร่วมพระชนกชนนีคือ พระเจ้าบรมวงศ์เธอ พระองค์เจ้าเฉลิมลักษณเลิศ พระเจ้าบรมวงศ์เธอ กรมขุนศิริธัชสังกาศ พระเจ้าบรมวงศ์เธอ กรมขุนมรุพงศ์ศิริพัฒน์ และพระเจ้าบรมวงศ์เธอ พระองค์เจ้าดำรงฤทธิ์
เมื่อพระเจ้าบรมวงศ์เธอ พระองค์เจ้าอรไทยเทพกัญญายังทรงพระเยาว์ พระบาทสมเด็จพระจอมเกล้าเจ้าอยู่หัวทรงเอาพระทัยใส่และสังเกตพลานามัยของพระราชธิดา ดังปรากฏในพระราชหัตถเลขาถึงพระเจ้าราชวรวงศ์เธอ พระองค์เจ้าปัทมราช ระบุความว่า "...ศรีสิทธิธงไชยแลอรไทยเทพกัญญาก็อยู่ดีอยู่ คนหลังนั้นอ้วนขาวโตมาก แขงแรงมาก..."  ครั้นเจริญพระชันษาก็ทรงรับราชการภายในพระบรมมหาราชวัง ทรงปฏิบัติหน้าที่เป็นพนักงานเช็ดกวาดห้องบนพระที่นั่ง ร่วมกันกับพระเจ้าบรมวงศ์เธอ พระองค์เจ้าแขไขดวง ซึ่งเป็นพระขนิษฐาต่างพระชนนี โดยทั้งสองพระองค์จะแบ่งพื้นที่การดูแลออกเป็นสองส่วน และมีเจ้าพนักงานในบังคับบัญชาในพระองค์ เฉพาะพระองค์เจ้าอรไทยเทพกัญญาทรงดูแลเจ้าพนักงานทำความสะอาดพระที่นั่งมูลสถานบรมอาสน์ พระที่นั่งสมมติเทวราชอุปบัติ (ห้องทอง) พระที่นั่งดำรงสวัสดิ์อนัญวงศ์ (ห้องผักกาด) และห้องเสวยโต๊ะกลม
พระประวัติ > พระอาการประชวร

พระเจ้าบรมวงศ์เธอ พระองค์เจ้าอรไทยเทพกัญญามีพระอาการประชวรกระเสาะกระแสะ พระพลานามัยไม่สู้สมบูรณ์มานาน ทรงพึ่งวิธีการรักษาทั้งแพทย์สมัยใหม่และไสยศาสตร์ แต่พระโรคหาคลายไม่ พระองค์ทรงหมั่นประกอบพระราชกุศลอยู่เสมอหวังให้หายจากพระอาการประชวร เช่น ทรงบริจาคเงินสำหรับสร้างกุฏิถวาย ณ วัดมกุฏกษัตริยารามราชวรวิหารและวัดเบญจมบพิตรดุสิตวนารามราชวรวิหาร ทรงทำพิธีสะเดาะเคราะห์ด้วยพิธีการบำเพ็ญทานสลากท่วมหลังช้างตามวิธีไสยศาสตร์อย่างโบราณ ดังปรากฏในพระราชหัตถเลขาของพระบาทสมเด็จพระจุลจอมเกล้าเจ้าอยู่หัวถึงพระยาอนุรักษ์ราชมณเฑียร (หม่อมราชวงศ์ปุ้ม มาลากุล) เจ้ากรมราชพิธีกระทรวงวัง ความว่า "อรทัยขอยืมช้างใส่ฉลาก จะขอให้มายืนที่ประตูศรีสุดาวงศ์ ให้จัดมาให้ตามประสงค์ จะยืนแห่งใดเมื่อใดให้พูดกับกรมมรุพงษ์"
นอกจากนี้ยังมีพระดำริในการขุดสระน้ำบำเพ็ญพระกุศลด้วยทรงหวังพระทัยให้หายจากพระอาการประชวร ซึ่งพระบาทสมเด็จพระจุลจอมเกล้าเจ้าอยู่หัวพระราชทานพระบรมราชานุญาตตามที่ขอ สิ้นงบประมาณ 8,661 บาท 8 อัฐ เมื่อสระน้ำแล้วเสร็จได้ประกอบพิธีถวายเมื่อวันที่ 9 มีนาคม พ.ศ. 2448 ในพิธีถวายสระ มีพระสงฆ์ 10 รูป เจริญพระพุทธมนต์ฉลองสระ มีการแสดงพระธรรมเทศนาหนึ่งกัณฑ์  ในงานได้จัดไทยธรรมถวายพระอย่างยิ่งใหญ่ รวมทั้งสร้างพัดรองไว้เป็นที่ระลึก ต่อมาสระน้ำดังกล่าวเป็นที่รู้จักในนาม สระพระองค์อรไทยฯ ก่อนสิ้นพระชนม์ พระองค์นำความกราบบังคมทูลพระกรุณา ขอพระราชทานทูลเกล้าทูลกระหม่อมถวายเงินส่วนพระองค์แด่พระบาทสมเด็จพระจุลจอมเกล้าเจ้าอยู่หัวเพื่อโปรดให้จัดการพระศพ
พระองค์เจ้าอรไทยเทพกัญญาทรงรับศีลจากสมเด็จพระมหาสมณเจ้า กรมพระยาวชิรญาณวโรรส
พระองค์เจ้าอรไทยเทพกัญญา (ซ้าย) ประทับอยู่ร่วมกับเจ้านายฝ่ายในพระองค์อื่น
พระยาบำเรอภักดิ์ ปลัดทูลฉลองกระทรวงวังกำลังอ่านรายงานก่อสร้างสระต่อพระพักตร์พระองค์เจ้าอรไทยเทพกัญญา
พระสงฆ์เสกน้ำพระพุทธมนต์ลงสระพระองค์อรไทยฯ
พระประวัติ > สิ้นพระชนม์

พระเจ้าบรมวงศ์เธอ พระองค์เจ้าอรไทยเทพกัญญาสิ้นพระชนม์เมื่อเวลา 09.45 น. ของวันที่ 4 เมษายน พ.ศ. 2449 ณ พระตำหนักภายในวังสวนดุสิต ในการนี้พระบาทสมเด็จพระจุลจอมเกล้าเจ้าอยู่หัวเสด็จพระราชดำเนินพระราชทานน้ำสรงพระศพ ทรงสวมพระชฎาพระราชทาน พร้อมทั้งทรงพระกรุณาโปรดเกล้าฯ พระราชทานพระโกศกุดั่นน้อยทรงพระศพ ประดิษฐานบนชั้นแว่นฟ้า 2 ชั้น แวดล้อมด้วยเครื่องสูงตามพระเกียรติยศ พระราชทานเพลิงพระศพ ณ พระเมรุ วัดเทพศิรินทราวาสราชวรวิหารเมื่อวันที่ 24 มกราคม พ.ศ. 2449 พระอัฐิบรรจุไว้ในโกศทอง ประดิษฐาน ณ หอพระนาก
คติชน

มีการเล่าลือกันว่าการสิ้นพระชนม์ของพระเจ้าบรมวงศ์เธอ พระองค์เจ้าอรไทยเทพกัญญาเกิดจากการอัตวินิบาตกรรมในเขตพระราชฐาน และยิ่งโจษขานมากขึ้นในหมู่ชาววัง ว่ามีผู้ได้ยินเสียงโหยหวนในยามวิกาล รวมทั้งมีผู้พบเห็นวิญญาณ โดยเฉพาะวันพระหรือวันถือศีล จึงคาดกันไปว่าคงเป็นดวงพระวิญญาณของพระเจ้าบรมวงศ์เธอ พระองค์เจ้าอรไทยเทพกัญญามาร้องขอส่วนบุญ เหล่าพราหมณ์หลวงและโหรหลวงทั้งหลายต่างแนะนำกันว่าต้องกระทำการบางอย่างเพื่ออุทิศส่วนกุศลให้ดวงพระวิญญาณไปผุดไปเกิด
เรื่องราวดังกล่าวได้เข้าไปถึงพระเนตรพระกรรณของพระบาทสมเด็จพระจุลจอมเกล้าเจ้าอยู่หัว เพราะถือเป็นเรื่องเสื่อมเสียพระเกียรติยศและอัปมงคล สร้างความหวาดกลัวในหมู่ชาววัง พระบาทสมเด็จพระจุลจอมเกล้าเจ้าอยู่หัวจึงโปรดให้มีการบำเพ็ญกุศลถวายสังฆทาน และขุดสระน้ำอุทิศส่วนกุศล พระราชทานนามว่า "สระพระองค์อรไทยฯ" ในการบำเพ็ญพระราชกุศลดังกล่าวได้จัดอย่างครึกครื้น มีเจ้านายฝ่ายในเข้าร่วมเป็นจำนวนมาก มีการลอยสลากลงในสระเป็นกุศลทาน แล้วให้ข้าหลวงและเจ้าพนักงานมาตักสลากกันคนละลูก หลังการสมโภชเสร็จสิ้น เรื่องผีที่เล่าลือกันของชาววังจึงยุติลง
อย่างไรก็ตาม เรื่องเล่าลือที่ว่าไม่เป็นความจริงแต่อย่างใด เพราะสระพระองค์อรไทยฯ สร้างขึ้นตามพระประสงค์ของพระเจ้าบรมวงศ์เธอ พระองค์เจ้าอรไทยเทพกัญญา และสระสร้างแล้วเสร็จเมื่อวันที่ 9 มีนาคม พ.ศ. 2448 ก่อนพระองค์เจ้าอรไทยเทพกัญญาจะสิ้นพระชนม์ในปีถัดมา ดังนั้นเรื่องผีสางที่เล่าลือกันมารวมไปถึงเรื่องที่พระบาทสมเด็จพระจุลจอมเกล้าเจ้าอยู่หัวขุดสระเพื่ออุทิศพระราชกุศลจึงไม่เป็นความจริง
พระเกียรติยศ

| ธรรมเนียมพระยศของ พระองค์เจ้าอรไทยเทพกัญญา |
| --- | --- |
ธงประจำพระอิสริยยศ
การทูล: ใต้ฝ่าพระบาท
การแทนตน: ข้าพระพุทธเจ้า
การขานรับ: พ่ะย่ะค่ะ/เพคะ
พระเกียรติยศ > พระอิสริยยศ

18 กันยายน พ.ศ. 2402 – 1 ตุลาคม พ.ศ. 2411 : พระเจ้าลูกเธอ พระองค์เจ้าอรไทยเทพกัญญา
1 ตุลาคม พ.ศ. 2411  – 4 เมษายน พ.ศ. 2449 : พระเจ้าน้องนางเธอ พระองค์เจ้าอรไทยเทพกัญญา
23 ตุลาคม พ.ศ. 2453 : พระเจ้าบรมวงศ์เธอ พระองค์เจ้าอรไทยเทพกัญญา
พระเกียรติยศ > เครื่องราชอิสริยาภรณ์

พ.ศ. 2442 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้าวิเศษ (ท.จ.ว.) (ฝ่ายใน)
พ.ศ. 2447 -  เหรียญรัตนาภรณ์ รัชกาลที่ 4 ชั้นที่ 3 (ม.ป.ร.3)
พ.ศ. 2436 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้า (ท.จ.) (ฝ่ายใน)
พระเกียรติยศ > พระอนุสรณ์

สระพระองค์อรไทยฯ – เป็นสระน้ำภายในพระบรมมหาราชวัง ที่พระบาทสมเด็จพระจุลจอมเกล้าเจ้าอยู่หัวโปรดให้ขุดตามพระดำริของพระองค์เจ้าอรไทยเทพกัญญา เพื่อบำเพ็ญพระกุศลและยังประโยชน์แก่ชาววัง
สะพานอรไทย – เป็นสะพานข้ามคลองเปรมประชากรบริเวณที่บรรจบกับคลองผดุงกรุงเกษม ที่พระบาทสมเด็จพระจุลจอมเกล้าเจ้าอยู่หัวโปรดให้สร้างด้วยสถาปัตยกรรมแบบยุโรป เพื่ออุทิศพระกุศลแก่พระองค์เจ้าอรไทยเทพกัญญา
ตำหนักพระเจ้าบรมวงศ์เธอ พระองค์เจ้าอรไทยเทพกัญญา ภายในพระบรมมหาราชวัง – เดิมเป็นที่ประทับส่วนพระองค์ ปัจจุบันใช้เป็นหอสมุดมหามงคล
ตำหนักพระเจ้าบรมวงศ์เธอ พระองค์เจ้าอรไทยเทพกัญญา ภายในพระราชวังดุสิต – เดิมเป็นที่ประทับส่วนพระองค์ ปัจจุบันเป็นสถานที่จัดแสดงพระภูษาในรัชกาลที่ 5 และผ้าไหมจากมูลนิธิส่งเสริมศิลปาชีพ
เมธา เอื้ออภิญญกุล

| เมธา เอื้ออภิญญกุลม> ว.ม., ป.ช. |
| --- | --- |

ข้อมูลส่วนบุคคล
เกิด: 23 เมษายน พ.ศ. 2470 อำเภอสูงเม่น จังหวัดแพร่ ประเทศสยาม
เสียชีวิต: 21 มกราคม พ.ศ. 2560 (89 ปี) อำเภอเมืองแพร่ จังหวัดแพร่ ประเทศไทย
พรรคการเมือง: ธรรมสังคม (2518–2519)   ประชาธิปัตย์ (2529–2534)   สามัคคีธรรม (2535)   ชาติไทย (2535–2539)
คู่สมรส: ธีรวัลย์ กันทาธรรม

เมธา เอื้ออภิญญกุล (23 เมษายน พ.ศ. 2470 – 21 มกราคม พ.ศ. 2560) อดีตสมาชิกสภาผู้แทนราษฎรจังหวัดแพร่ และเป็นบิดาของวรวัจน์ เอื้ออภิญญกุล และปานหทัย เสรีรักษ์ เป็นนักธุรกิจใบยาสูบรายใหญ่ของภาคเหนือ
ประวัติ

เมธา เกิดเมื่อวันที่ 23 เมษายน พ.ศ. 2470 ที่บ้านเด่นชัย ตำบลเด่นชัย อำเภอสูงเม่น จังหวัดแพร่ (ปัจุบันคือ อำเภอเด่นชัย) เป็นบุตรคนที่ 4 ของนายสมบูรณ์ นางบุญธรรม เอื้ออภิญญกุล เกิดนายเมธาสมรสกับ นางธีรวัลย์ กันทาธรรม มีบุตรด้วยกัน 4 คน คือ เมธี เอื้ออภิญญกุล ปานหทัย เสรีรักษ์ (สมรสกับนายแพทย์ ทศพร เสรีรักษ์) องอาจ เอื้ออภิญญกุล และ วรวัจน์ เอื้ออภิญญกุล
เมธา จบการศึกษาประถมศึกษาที่โรงเรียนประชาบาลเด่นชัย เข้าเรียนชั้นมัธยมจนถึงชั้น ม.2 จากโรงเรียนเจริญราษฎร์ และจบชั้นมัธยมต้น ที่โรงเรียนปรินส์รอยแยลส์วิทยาลัย จังหวัดเชียงใหม่ เข้าเรียนชั้น ม.4 ที่โรงเรียนศรีสวัสดิ์วิทยาคาร จังหวัดน่าน เรียนต่อที่โรงเรียนจีนหวังเหวินในกรุงเทพฯ จากนั้นก็เรียนต่อภาษาจีน จนกระทั่งจบ ม.8 ต่อมาได้รับปริญญาดุษฎีบัณฑิตกิตติมศักดิ์สาขาบริหารธุรกิจการเกษตร จากมหาวิทยาลัยแม่โจ้
เมธา เสียชีวิตเมื่อวันที่ 21 มกราคม พ.ศ. 2560 ที่โรงพยาบาลแพร่ จังหวัดแพร่
การทำงาน

เมื่อจบการศึกษาแล้ว นายเมธา ได้กลับมาประกอบธุรกิจสาขาของธนาคารกสิกรไทย ร่วมกับเพื่อนสนิทคือ เกรน ประชาศรัยสรเดช (สามีของเจ้าไข่มุกต์ ประชาศรัยสรเดช) ทำธุรกิจใบยาสูบซึ่งเป็นกิจการของภรรยา ทำให้เขาเป็นเพื่อนสนิทกับ ณรงค์ วงศ์วรรณ และศานิต ศุภศิริ (บิดาของศิริวรรณ ปราศจากศัตรู) เป็นผู้ริเริ่มนำเอาถ่านหินมาทำการบ่มใบยาแทนฟืน เพื่อทำให้การตัดไม้ทำลายป่าลดลง ต่อมาเมื่อกิจการขยายขึ้น จึงได้มีการจดทะเบียนเป็นบริษัท บ้านปู จำกัด (มหาชน)
งานการเมือง

เมธา เอื้ออภิญญกุล เข้าสู่งานการเมืองโดยการชักชวนของพลอากาศเอก ทวี จุลทรัพย์ หัวหน้าพรรคธรรมสังคม และเขาได้รับเลือกตั้งเป็นสมาชิกสภาผู้แทนราษฎรจังหวัดแพร่ครั้งแรก ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2518 ในนามพรรคธรรมสังคม และยังได้รับแต่งเป็นที่ปรึกษานายกรัฐมนตรี (หม่อมราชวงศ์คึกฤทธิ์ ปราโมช) ดูแลงานด้านเศรษฐกิจ ต่อมาได้รับเลือกตั้งอีกครั้งในการเลือกตั้งสมาชิกสภาผู้แทนราษฎรไทยเป็นการทั่วไป มีนาคม พ.ศ. 2535 สังกัดพรรคสามัคคีธรรม ของณรงค์ วงศ์วรรณ และในการเลือกตั้งสมาชิกสภาผู้แทนราษฎรไทยเป็นการทั่วไป กันยายน พ.ศ. 2535 และการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2538 ในนามพรรคชาติไทย
เมธา เคยเป็นที่ปรึกษารัฐมนตรีว่าการกระทรวงวิทยาศาสตร์ เทคโนโลยีและสิ่งแวดล้อม เป็นที่ปรึกษารัฐมนตรีช่วยว่าการกระทรวงศึกษาธิการ (นางสาวกัญจนา ศิลปอาชา) ในปี พ.ศ. 2543
เครื่องราชอิสริยาภรณ์

พ.ศ. 2543 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2539 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
มะฮากีริ

นะมะฮากีริ
มี่นมะฮากีริ (พม่า: မင်းမဟာဂီရိ, ออกเสียง: [məhà ɡìɹḭ]; แปลว่า "เจ้าภูเขาหลวง"; เรียกอีกชื่อว่า อินดวินนะ) เป็นหนึ่งในนะหลวง 37 ตนของพม่า เป็นบุตรของช่างตีเหล็กชื่อดัง อูทินดอ (ဦးတင့်တော်) มีชื่อจริงว่า มองทินเด (งะทินเด) หรือพ่อรูปหล่อ เขาแข็งแกร่งมาก สามารถหักงาช้างได้ กษัตริย์แห่งตะก้องกังวลว่าตนอาจถูกแย่งชิงบัลลังก์ มองทินเดจึงไปซ่อนตัวในหมู่บ้านแห่งหนึ่ง กษัตริย์จึงใช้อุบายสมรสกับ ซอเมยา เรียกอีกชื่อว่า เมียะละ หรือ ชเว-มแยะนา (นางหน้าทอง) น้องสาวของมองทินเด และตั้งขึ้นเป็นมเหสีพระองค์หนึ่งของพระองค์ และหว่านล้อม ซอเมยา ให้พี่ชายของเธอออกมาจากที่ซ่อนเพื่อมารับยศตำแหน่งสูง เมื่อมองทินเดออกมาจากที่ซ่อน กษัตริย์ก็สั่งให้จับกุมเขาและเผาทั้งเป็นโดยมัดไว้กับต้นจำปา น้องสาวของเขาก็เสียชีวิตไปพร้อมกับเขาด้วย และทั้งสองกลายเป็นนะที่ดุร้ายสิงสถิตอยู่ในต้นไม้ต้นนั้น หลอกหลอนผู้คนที่บังเอิญผ่านมาใกล้ต้นไม้เป็นระยะ ๆ กษัตริย์แห่งตะก้องจึงสั่งให้ตัดต้นไม้และโยนลงในแม่น้ำอิรวดีซึ่งลอยและมาหยุดอยู่ที่อาณาจักรในพุกามซึ่งปกครองโดยพระเจ้าตินเลจอง (သေဉ်လည်ကြောင်; ค.ศ. 344–387) นะทั้งสองปรากฏตัวในพระสุบินเพื่อบอกเล่ากษัตริย์ถึงชะตาชีวิตอันเลวร้ายของพวกเขา และเสนอที่จะปกป้องเมืองหากพวกเขาได้รับสถานที่สถิต พระเจ้าตินเลจองมีดำริให้นำลำต้นไม้ไปที่เขาโปะป้า แบ่งออกเป็นสองส่วน (ส่วนละ นะ หนึ่งตน) และแกะสลักเป็นรูปมนุษย์ นับแต่นั้นเป็นต้นมา มองทินเด ก็เป็นที่รู้จักในฐานะเจ้าภูเขาหลวง นอกจากนี้พวกเขายังได้รับการประดิษฐานไว้ทั้งสองข้างของประตูเมืองตะระบา โดย มองทินเด อยู่ทางขวา และ ชเว-มแยะนา อยู่ทางซ้าย กษัตริย์องค์ต่อมามีเศียรทองคำที่ทำเป็นนะทั้งสองตน และให้นำเศียรเหล่านี้ไปตั้งไว้ที่เสาบนเขาโปะป้า (เศียรจากปี ค.ศ. 1812 ยังคงได้รับการบูชาบนภูเขาแห่งนี้)
สรวงสุดา ลาวัณย์ประเสริฐ

| สรวงสุดา ลาวัณย์ประเสริฐ |
| --- | --- |

สารนิเทศภูมิหลัง
เกิด: 30 กรกฎาคม พ.ศ. 2520 (47 ปี) สรวงสุดา รอดประเสริฐ จังหวัดนครนายก ประเทศไทย
อาชีพ: นางงาม นักแสดง
ปีที่แสดง: พ.ศ. 2540–ปัจจุบัน
ผลงานเด่น: รายาอูงู - รายากูนิง  สร้อยคำ - แรงเงา  อนงค์ - แผนร้ายพ่ายรัก  คุณหญิงดารา - คุณชายพุฒิภัทร  สุทธินี - ลูกสาวพ่อมด  เดือนเด่น เพ็ญนภา - ราชินีหมอลำ  อิสรีย์ พชรโชตินันท์ - ชิงรักริษยา  ประคอง - สายธารหัวใจ  มาลิน - สาวน้อยร้อยล้านวิว  สุนีย์ - ร้อยเล่ห์มารยา  พิไล นามดี - มนต์รักหนองผักกะแยง  หม่อมพิกุล - สร้อยสะบันงา   คณา - เรือนชฎานาง  ผ่องเเผ้ว พันธุ์พลาย - รักท่วมทุ่ง
สรวงสุดา ลาวัณย์ประเสริฐ (เกิด 30 กรกฎาคม พ.ศ. 2520) ชื่อเล่น น้ำฝน เป็นนักแสดงหญิงชาวไทยและเป็นนางสาวไทย คนที่ 34
ประวัติ

สรวงสุดา ลาวัณย์ประเสริฐ มีชื่อเล่นว่า น้ำฝน เกิดในครอบครัวเกษตรกร เป็นชาวอำเภอบ้านนา จังหวัดนครนายก เกิดเมื่อวันที่ 30 กรกฎาคม พ.ศ. 2520 มีพี่น้อง 3 คน น้ำฝนเป็นพี่สาวคนโต
จบการศึกษาระดับชั้นมัธยมศึกษา โรงเรียนมาลาสวรรค์พิทยา และระดับปริญญาตรี คณะมนุษยศาสตร์และสังคมศาสตร์ สาขาวิชาบรรณารักษศาสตร์และสารนิเทศศาสตร์  มหาวิทยาลัยราชภัฏจันทรเกษม
สรวงสุดาได้รับตำแหน่งนางสาวไทย พ.ศ. 2540 และช่อง 7 ส่งเธอเป็นตัวแทนสาวไทยไปประกวดมิสยูนิเวิร์ส 1997 ที่ ไมแอมี รัฐฟลอริด้า สหรัฐอเมริกา ไม่ผ่านเข้ารอบใดๆ
มีผลงานการแสดงละครและภาพยนตร์ อาทิ เช่น มนต์รักอสูร 12 ราศี ขบวนการปุกปุย สวรรค์เบี่ยง ขังแปด เสือคาบดาบ ฯลฯ
ผลงาน > ซีรีส์

(2560) Club Friday Celeb's Stories ตอน แย่งชิง รับบทเป็น แม่ปุ้ม
(2561) Happy Birthday วันเกิดของนาย วันตายของฉัน รับบทเป็น อร ขวัญอยู่
(2564) Don't Say No The Series เมื่อหัวใจใกล้กัน รับบทเป็น นาเดีย
(2564) Put Your Head on my Shoulder อุ่นไอในใจเธอ 2021 รับบทเป็น แม่
(2564) The Player รัก เป็น เล่น ตาย รับบทเป็น คุณอัญชลี
(2565) แล้วแต่ดาว Star In My Mind รับบทเป็น แม่ของคาบคลื่น
(2565) 10 years ticket หนังรักเรื่องที่แล้ว รับบทเป็น รัญญา
(2567)  High school frenemy มิตรภาพคราบศัตรู รับบทเป็น ผอ.ปภาดา
ผลงาน > ภาพยนตร์

| ปี | เรื่อง | บทบาท |
| --- | --- | --- |
| 2545 | ขังแปด | ดาวไสว ไพจิตร |
| 2548 | เสือคาบดาบ | จีไอ เจนจิรา |
| 2557 | ทาสรักอสูร | เอื้อง |
| 2558 | สี่เส้า |  |
ซิตคอม

| ปี | เรื่อง | บทบาท |
| --- | --- | --- |
| 2555 | บ้านนี้มีรัก  | กรรณิการ์ อยู่เจริญยิ่ง-แม่น้อย (วัยสาว) (รับเชิญ) |
| 2555–2556 | ลูกไม้หลายๆต้น | ดวงตา |
| 2556 |  สุภาพบุรุษวงษ์คำเหลา  | คุณหญิงรุ่งฤดี |
| 2557 | Cup Cake รักล้นครีม  | รำเพย |
| 2558–2559 |  ระเบิดเถิดเทิงสิงโตทอง | หงส์ฟ้า |
ซิตคอม > ละครเทิดพระเกียรติ

| ปี | เรื่อง | บทบาท |
| --- | --- | --- |
| 2555 | ภาพยนตร์เทิดพระเกียรติ พระเมตตาจากฟ้า  |  |
ซิตคอม > มิวสิกวิดีโอ

มันไม่เกี่ยว ของ hirockshima (2541)
ส่งฮักส่งแฮง ของ ศิริพร อำไพพงษ์ (2543)
ซิตคอม > งานเพลง

เพลง ไม่รักพี่แล้วจะรักใคร เพลงประกอบละครราชินีหมอลำ(2559)  (โดยนำดนตรีเวอร์ชันของ อรวี สัจจานนท์ มาร้องใหม่ ต้นฉบับโดย ศรีสุดา เริงใจ)
รางวัล

รางวัล นางสาวไทย ประจำปี พ.ศ. 2540
รางวัลชนะเลิศ นางสงกรานต์วิสุทธิ์กษัตริย์ 2538
รางวัลชนะเลิศ นางงามที่ระยอง ประจำปี พ.ศ. 2536
รางวัลสุดยอดนางแบบระพี
รางวัลนางงามสะพานมิตรภาพ จังหวัดกาญจนบุรี
แหล่งข้อมูลอื่น

สรวงสุดา ลาวัณย์ประเสริฐ ที่อินสตาแกรม
| ก่อนหน้า |  | สรวงสุดา ลาวัณย์ประเสริฐ |  | ถัดไป |
| --- | --- | --- | --- | --- |
| ภาวดี วิเชียรรัตน์ |  | นางสาวไทย  (2540) |  | ชลิดา เถาว์ชาลี |
| ด ค กนางสาวสยามและนางสาวไทย |
| --- | --- |
นางสาวสยาม:  1934  1935  1936  1937  1938 
นางสาวไทย:  1939  1940  1948  1950  1951  1952  1953  1954  1964  1965  1966  1967  1968  1969  1971  1972  1984  1985  1986  1987  1988  1989  1990  1991  1992  1993  1994  1995  1997  1998  1999  2000  2001  2002  2003  2004  2006  2007  2008  2009  2010  2012  2013  2014  2016  2019  2020  2022  2023  2024  2025 
รายนามนางสาวสยาม:  กันยา เทียนสว่าง  วณี เลาหเกียรติ  วงเดือน ภูมิรัตน์  มยุรี วิชัยวัฒนะ  พิศมัย โชติวุฒิ 
รายนามนางสาวไทย:  เรียม เพศยนาวิน  สว่างจิตต์ คฤหานนท์  ลัดดา สุวรรณสุภา  อัมพร บุรารักษ์  อุษณีย์ ทองเนื้อดี  ประชิตร์ ทองอุไร  อนงค์ อัชชวัฒนา  สุชีลา ศรีสมบูรณ์  อาภัสรา หงสกุล  จีรนันทน์ เศวตนันทน์  ประภัสสร พานิชกุล  อภันตรี ประยุทธเสนีย์  แสงเดือน แม้นวงศ์  วารุณี แสงศิรินาวิน  นิภาภัทร สุดศิริ  กนกอร บุญมา  สาวิณี ปะการะนัง  ธารทิพย์ พงษ์สุข  ทวีพร คลังพลอย  ชุติมา นัยนา  ภรณ์ทิพย์ นาคหิรัญกนก  ยลดา รองหานาม  ภัสราภรณ์ ชัยมงคล  จิระประภา เศวตนันทน์  อรอนงค์ ปัญญาวงศ์  ฉัตฑริกา อุบลศิริ  อารียา สิริโสภา  ภาวดี วิเชียรรัตน์  สรวงสุดา ลาวัณย์ประเสริฐ  ชลิดา เถาว์ชาลี  อภิสมัย ศรีรังสรรค์  ปนัดดา วงศ์ผู้ดี  สุจิรา อรุณพิพัฒน์  ปฏิพร สิทธิพงศ์  ชาลิสา บุญครองทรัพย์  สิรินทร์ยา สัตยาศัย  ลลนา ก้องธรนินทร์  อังคณา ตรีรัตนาทิพย์  พรรณประภา ยงค์ตระกูล  อรวิภา กนกนทีสวัสดิ์  กฤชภร หอมบุญญาศักดิ์  ปริศนา กัมพูสิริ  อัจฉราภรณ์ กนกนทีสวัสดิ์  วิลาสินี จันทร์วุฒิวงศ์  ธนพร ศรีวิราช  สิรีธร ลีห์อร่ามวัฒน์  ณัฐพัชร พงษ์ประพันธ์  มานิตา ดวงคำ ฟาร์เมอร์  ชนนิกานต์ สุพิทยาพร  พนิดา เขื่อนจินดา 
รายละเอียด:  รายชื่อ  รางวัลพิเศษ
อาโซกา ทาโน

| อาโซกา ทาโน |
| --- | --- |
ตัวละครใน สตาร์ วอร์ส
อาโซกา ทาโน ในภาพยนตร์ สตาร์ วอร์ส: สงครามโคลน
ปรากฏครั้งแรก: ภาพยนตร์ สงครามโคลน (ค.ศ. 2008)
สร้างโดย:   จอร์จ ลูคัส  เดฟ ฟิโลนี 
ให้เสียงโดย: แอชลีย์ เอกสไตน์
แสดงโดย: โรซาริโอ ดอว์สัน อารีอานา กรีนแบลตต์ (วัยเด็ก)
จับการเคลื่อนไหว: ลอเรน แมรี คิม  (เดอะ โคลน วอร์ส)
ข้อมูลตัวละครในเรื่อง
นามแฝง:   ฟัลครัม  แอชลา 
ชื่อเล่น:   สนิปส์ (โดย อนาคิน สกายวอล์คเกอร์)  ลิตเติลโซกา (โดย โพล คูน) 
เผ่าพันธุ์: โทกรูตา
เพศ: หญิง
อาชีพ:   พาดาวัน (อดีต)  หัวหน้าสายลับของพันธมิตรกบฏ 
สังกัด:   นิกายเจได (อดีต)  สาธารณรัฐกาแลกติก (อดีต)  พันธมิตรกบฏ 
อาจารย์: อนาคิน สกายวอล์คเกอร์
ลูกศิษย์: ซาบีน เวร็น
ดาวบ้านเกิด: ชีลี
เกิด: ปีที่ 36 ก่อนยุทธการยาวิน
ตาย: ปีที่ 21 ก่อนยุทธการยาวิน ที่ดาวมอร์ทิส (แต่ต่อมาฟื้นคืนชีพ)
ส่วนสูง: 1.7 เมตร (วัยรุ่น) 1.88 เมตร หรือ 6 ฟุต 1 นิ้ว (ผู้ใหญ่)
อาโซกา ทาโน (อังกฤษ: Ahsoka Tano) เป็นตัวละครสมมติในแฟรนไชส์สตาร์ วอร์ส เธอได้รับการแนะนำตัวในฐานะเด็กหญิงอายุ 14 ปี ชาวโทกรูตา ผู้เป็นเจไดพาดาวันของอนาคิน สกายวอล์คเกอร์ ในภาพยนตร์แอนิเมชัน สตาร์ วอร์ส: สงครามโคลน (ค.ศ. 2008) ก่อนที่จะปรากฏตัวในซีรีสแอนิเมชันโทรทัศนที่ตามมาหลังจากนั้น (ค.ศ. 2008–2014; 2020); แอนิเมชันชุดภาคต่อ สตาร์ วอร์ส เรเบลส์ (ค.ศ. 2014–2018); ในภาพยนตร์คนแสดง สตาร์ วอร์ส: กำเนิดใหม่สกายวอล์คเกอร์ (ค.ศ. 2019) ในรูปแบบของเสียง; และในแอนิเมชันชุด เทลส์ออฟเดอะเจได (ค.ศ. 2022) โดยทั้งหมดได้รับการพากย์เสียงโดยแอชลีย์ เอกสไตน์ ในปี ค.ศ. 2020 อาโซกาได้มีการเปิดตัวตัวละครฉบับคนแสดงในซีซัน 2 ของละครชุดของดิสนีย์+ เดอะแมนดาลอเรียน ซึ่งแสดงโดย โรซาริโอ ดอว์สัน ดอว์สันกลับมารับบทของเธอในละครชุดภาคแยก ค.ศ. 2022 คัมภีร์แห่งโบบ้า เฟตต์ และละครชุด ค.ศ. 2023 อาโซกา
การสร้างและการพัฒนา > แนวคิด

อาโซกานั้นถูกสร้างโดยจอร์จ ลูคัส และเดฟฟิโลนี ตัวละครนี้ถูกพัฒนาขึ้นเพื่อบรรยายว่าอนาคิน สกายวอล์คเกอร์นั้นสามารถพัฒนาจากพาดาวันผู้สะเพร่า ไร้ระเบียบวินัยใน สตาร์ วอร์ส เอพพิโซด 2 กองทัพโคลนส์จู่โจม (ค.ศ. 2002) กลายเป็นอัศวินเจไดที่มีความสงบเสงี่ยม ใน สตาร์ วอร์ส เอพพิโซด 3 ซิธชำระแค้น (ค.ศ. 2005) ได้อย่างไร ลูคัส ซึ่งมีลูกสาวสองคนนั้น ก็ต้องการให้ตัวละครนี้ถูกใจเหล่าลูกสาวของเขา ในช่วงต้นของการพัฒนานั้น ชื่อของอาโซกานั้นคือ "แอชลา" ลูคัสตั้งชื่อใหม่ให้กับเธอตามจักรพรรดิอินเดียโบราณ อโศก; หลังจากนั้นจึงมีการนำชื่อมาจัดเรียงตัวอักษรใหม่โดยผู้เขียนบท เฮนรี กิลรอย
ฟิโลนีผู้เป็นผู้กำกับการดูแลและผู้เขียนบท เขียนเรื่องเล่าเกี่ยวกับช่วงวัยเด็กของอาโซกาเพื่อช่วยในการพัฒนาตัวละคร เขาจินตาการว่าการค้นพบว่าเธอมี "สิ่งที่กำลังพอดี" สำหรับการเป็นเจไดนั้นน่าจะทำให้เกิดการเฉลิมฉลองที่บ้านเกิดของเธอ ฟิโลนีกล่าวว่าเขารู้สึกหวงแหนตัวละครของอาโซกา
การให้อนาคินรับผิดชอบพาดาวันนั้น เป็นความตั้งใจที่จะผลักดันตัวละครให้อยู่ในบทบาทที่บังคับให้เขาต้องระวังตัวและรับผิดชอบมากขึ้น นอกจากนี้ การทำเช่นนี้จะยังทำให้เขาเข้าใจถึงความสัมพันธ์กับอาจารย์ของเขา โอบีวัน เคโนบี และบรรยายว่าความสัมพันธ์ของพวกเขามีความเป็นผู้ใหญ่ขึ้นได้อย่างไร ความสัมพันธ์ระหว่างอาโวกาและอนาคินนั้นถูกมองว่าเป็นโครงเรื่องที่สำคัญ ทั้งในภาพยนตร์แอนิเมชัน สงครามโคลน และแอนิเมชันชุดทางโทรทัศน์ เดอะ โคลน วอร์ส
การสร้างและการพัฒนา > การเขียน

จอร์จ ลูคัส (บน) และ เดฟ ฟิโลนี (ล่าง), ผู้ร่วมสร้างตัวละครของอาโซกา
ในตอนแรกนั้น ฟิโลนีติดขัดกับการเขียนบทอาโซกาเพราะเขา "ไม่มีมุมมอง" ว่าการเป็นเด็กอายุ 14 ปีนั้นเป็นอย่างไร ดังนั้นเขาจึงเปลี่ยนจุดโฟกัสของเขาและไปเขียนบทคร่าว ๆ แทน ว่าอาโซกาเป็นเจไดผู้บังเอิญเป็นวัยรุ่นหญิง ฟิโลนีกล่าวว่าเขา "มีเรื่องเล่าในหัวมาโดยตลอด" สำหรับพัฒนาการโดยรวมของอาโซกา เขาเริ่มคิดเกี่ยวกับการเผชิญหน้าครั้งสุดท้ายระหว่างอาโซกาและเวเดอร์ตั้งแต่ตอนที่เขาเริ่มเขียนบทเกี่ยวกับอาโซกา; แค่ในแต่ละแบบนั้นมีการจบที่แตกต่างกัน เช่น หนึ่งในนั้น ซึ่งเวเดอร์ฆ่าอาโซาในตอนที่เธอฟันหมวกของเขาและเปิดเผยใบหน้าที่เต็มไปด้วยแผลเป็น
แอชลีย์ เอกสไตน์ผู้เป็นคนให้เสียงอาโซกานั้นกล่าวว่าเธอและเหล่านักเขียนรู้ตัวว่าผู้ชมรู้สึกว่าตัวละครในตอนเริ่มแรกน่ารำคาญและมีเพียง "เส้นบาง ๆ" ระหว่างการที่อาโซานั้นเป็นคนเจ้าเล่ห์และการกลายเป็นที่รัก ด้วยการสร้างที่เร็วกว่าการกำหนดฉายถึงหนึ่งปี โดยในระหว่างนั้นอาโซกามีพัฒนาการมากมาย เอกสไตน์จึงขอให้แฟน ๆ นั้นใจเย็น ๆ กับพัฒนาการของตัวละคร
ถึงแม้ว่าอาโซกาจะจากนิกายเจไดไปในตอนจบของซีซันห้าของ เดอะ โคลน วอร์ส ในตอนแรกนั้นมีเส้นเรื่องที่จะให้เธอกลับมาที่นิกาย ฟิโลนีกล่าวว่ามันคงเป็นเพียงแค่โครงเรื่อง "ธรรมดา" และเสนอลูคัสว่าเธอควรที่จะยังคงถูกไล่ออกไปซึ่งลูคัสเห็นด้วย ลูคัสเชื่อว่าอาโซการอดจากคำสั่งที่ 66 ซึ่งเป็นการสังหารหมู่เจไดที่เห็นใน สตาร์ วอร์ส เอพพิโซด 3 ซิธชำระแค้น
ตัวละคร ฟัลครัม ซึ่งได้รับการแนะนำตัวในช่วงต้นของ สตาร์ วอร์ส เรเบลส์ นั้นตั้งใจให้เป็นอาโซกาตั้งแต่แรก ฟิโลนี ผู้เป็นผู้อำนวยการสร้างและผู้ร่วมสร้าง เรเบลส์ ร่วมมือกับลูคัสในการวิเคราะห์ว่าอาโซกาจะรู้อะไรบ้าวเกี่ยวกับชะตากรรมของอนาคิน นอกจากนี้ฟิโลนียังทำงานร่วมกับผู้อำนวยการสร้าง ไซมอน คินเบิร์ก และผู้อำนวยการสร้างซีซันแรก เกร็ก ไวส์แมน เกี่ยวกับการพัฒนาบทบาทของอาโซกาในฐานะสายลับของกบฏ
เหล่าผู้เขียนบทนั้นตื่นเต้นมาก ๆ ในการกลับมาของอาโซกาในซีซันสอง และฟิโลนีรู้สึกกังวลใจว่า เรเบลส์ จะกลายเป็น "รายการของอาโซกา ทาโน" เพราะเหตุนี้ ฟิโลนีต้องการให้อาโซกาทำหน้าที่เป็นตัวละครที่ให้ความช่วยเหลือแค่ตัวละครของ เรเบลส์ เอซรา บริดเจอร์ และ เคนัน จาร์รัส; เขามองว่าบทบาทใหม่ของอาโซกานั้นคล้ายคลึงกับสิ่งที่โอบีวันทำในภาพยนตร์ สตาร์ วอร์ส ถึงแม้ว่าอาโซกาจะโตขึ้นใน เรเบลส์ ฟิโลนีต้องการให้ "มุมมองของเด็กคนนั้นที่อยู่ที่นั่นเพื่อเฉิดฉาย" ในตอนแรกนั้น เขาคิดไว้ว่าอาโซกาจะเป็น "ผู้เล่นที่ไม่โต้ตอบ" มากกว่า โดยไม่ร่วมการต่อสู้ แต่ในตอนหลังนั้น เขาตัดสินใจว่าจะเหมาะสมกว่าถ้าให้อาโซกาเป็นนักรบในช่วงเวลาที่ผันผวน การมีอยู่ของอาโซกานั้นสำคัญเพื่อให้ดาร์ธ เวเดอร์นั้นสามารถเผชิญหน้ากับตัวละครหลักในรายการนี้ได้ โดยตัวละครหลักเหล่านั้นไม่ตาย เพราะอาโซกานั้นสามารถต่อกรเวเดอร์ได้
ฟิโลนีอ้างถึงความหลงใหลของแฟน ๆ ที่มีให้ต่อตัวละครนี้ ว่าเป็นอีกเหตุผลหนึ่งที่ทำให้อาโซกานั้นโดดเด่นใน เดอะ โคลน วอร์ส และ เรเบลส์
การสร้างและการพัฒนา > การพากย์เสียง

เอกสไตน์กล่าวว่าฟิโลนีต้องการให้เธอนำบุคลิกบางส่วนของเธอใส่เข้าไปในตัวละครของอาโซกา โดยเขากล่าวว่าการกระทำและคำพูดของเธอในระหว่างรอบการออดิชันทำให้เธอได้รับตำแหน่งมากกว่าการออดิชันจริง ๆ ซะด้วยซ้ำ เมื่อการสร้าง สงครามโคลน เริ่มต้นขึ้น เอกสไตน์และผู้เขียนบทใช้เวลาถึงหกเดือนเพื่อเข้าใจตัวละครอาโซกา ด้วยเหตุนี้บทพูดส่วนมากในครึ่งแรกของซีซันแรกนั้นจึงมีการอัดเสียงใหม่เพื่อให้สามารถบรรยายตัวละครได้ดีขึ้น นอกจากนี้เอกสไตน์ยังกล่าวว่าตัวละครอาโซกานั้นได้มั่นคงขึ้นเมื่อได้เลือก แมตต์ แลนเทอร์ มาเป็นอนาคินซึ่งเกิดขึ้นครึ่งทางหลังจากซีซันแรก
เอกสไตน์กลับมารับบทเป็นอาโซกาใน เรเบลส์ ถึงแม้ว่าเธอจะไม่ได้ให้เสียงฟัลครัมก็ตาม เธอได้รู้ถึงการกลับมาของอาโซกาประมาณหนึ่งปีก่อนการฉายตอนจบของซีซันแรกและบอกว่ามันยากมากที่จะเก็บเป็นความลับ เอกสไตน์กล่าวว่าอาโซานั้นได้พัฒนาความมั่นใจและความแข็งแกร่งซึ่งตัวละครของเธอในวัยเด็กนั้นไม่มี แต่บางทีเธอก็สวมบทบาทเป็นอาโซกามากเกินไป เธอชี้ให้เห็นว่า "ความอารมณ์ร้อน" และความมุ่งมั่นนั้นยังคงเป็นส่วนหนึ่งของบุคลิกภาพของอาโซกา เอกสไตน์ปรับระดับเสียงของเธอลงนิดหนึ่งแต่ด้วยเหตุที่ว่าเธอและอาโซกานั้นอายุใกล้เคียงกับมากขึ้น เธอจึงพูดเสมือนเป็นตัวเธอเอง